Tomáš, Erik, poslanec NR SR (2022-10-04):
Vážený pán predsedajúci, vážený pán minister, kolegovia, kolegyne, ďakujem veľmi pekne. Ja už som o tejto tzv. dôchodkovej reforme veľakrát hovoril a bolo tu už aj povedané, že pred alebo medzitým ako bola predstavená a medzi týmto finále, keď to tak nazvem, uplynul veľký čas. Tiež sme čakali, či sa niečo podstatné zmení. Ale nezmenilo sa v podstate oproti pôvodnému návrhu nič. Až, samozrejme, na to zníženie odvodov pri rodičovskom bonuse. Budeme hovoriť len krátko a stručne. Ale predsa len dovoľte nejakú krátku chronológiu. Celá táto tzv. dôchodková reforma, lebo ja ju teda za dôchodkovú reformu vôbec nepovažujem, vychádza z porušenia predvolebného sľubu, z porušenia alebo popretie vlastného hlasovania a popretia vlastného postoja hnutím SME RODINA v čase, keď ešte hnutie SME RODINA pôsobilo v opozícii. A súčasťou tohto hnutia je aj minister práce, sociálnych vecí a rodiny Milan Krajniak. Totiž hnutie SME RODINA ešte v opozícii hlasovalo spolu s vtedajšou vládnou koalíciou za zavedenie dôchodkového stropu. Dôchodkový strop sme vtedy s pomocou hnutia SME RODINA stanovili na vek 64 rokov pre mužov aj pre ženy s tým, že pre ženy – matky sa ten dôchodkový strop znižoval v závislosti od počtu detí. Za toto, opakujem, hlasovala, hlasovalo celé hnutia SME RODINA vrátane súčasného ministra práce Krajniaka, pána Milana Krajniaka. A teraz táto zmena vlastne definitívne ruší dôchodkový strop. Čiže minister Krajniak a celé hnutie SME RODINA hlasujú za niečo, čo v minulosti sami presadili. To je fakt. Pán minister počas tej dlhej doby prijímania tejto novely zákona tvrdil, že ponúkne adekvátnu náhradu, že teda nepodviedol voličov, respektíve neporušil predvolebný sľub a že ponúkne adekvátnu náhradu za dôchodkový strop. Tou adekvátnou náhradou má byť tzv. individuálny dôchodkový strop, čo má znamenať, že človek, keď sa to tak jednoducho povie, keď odpracuje 40 rokov, tak mu vznikne nárok na dôchodok. A taký bežný človek, keď to počuje, tak si povie, však fajn, tak keď od osemnástich rokov pracujem, v päťdesiatosmičke idem do dôchodku, však super. Je to v podstate nejaká adekvátna náhrada. Ale nie je. Nie je. Je to ďalší podfuk. Pretože ten tzv. individuálny dôchodkový strop nie je ničím iným, len ďalším druhom predčasného dôchodku. To znamená, že ak ten človek odpracuje 40 rokov, ale v tom momente nedosiahne aktuálny dôchodkový vek stanovený po novom na základe strednej dĺžky dožitia, tak sa mu bude dôchodok krátiť. Jednoducho dostane nižší dôchodok, konkrétne o 0,3 % za každých začatých 30 dní. Tak to je. Čiže opakujem. Zrušili dôchodkový strop v rozpore s tým, za čo hlasovali ešte v opozícii a adekvátnou náhradou má byť tento podfuk v podobe iného druhu predčasného dôchodku. Takto to je. Takto to je. Klamete a blafujete. Druhá vec, ktorá nám prekáža a nielen nám, ale aj odbornej verejnosti na tejto tzv. reforme, je, že sa upravuje vzorec výpočtu dôchodkov a páni poslanci zo SME RODINA tvrdili, že to nie je pravda a budú sa krátiť budúce dôchodky. Jednoducho sa budú. Pretože zmeníte výpočet alebo vzorec výpočtu dôchodkov tak, že krátite tzv. aktuálnu dôchodkovú hodnotu, to je tá ADH-čka, zo 100 na 95 %. Nechcem vás všetkých tým zaťažovať, ale to bude znamenať, že ľudia, tí, ktorí už pôjdu do dôchodku po tejto dôchodkovej reforme, tzv. reforme, za tú istú plácu a za ten istý čas odpracovaný ako ľudia, ktorí idú do dôchodku teraz, dostanú nižší dôchodok. Nižší dôchodok. Respektíve ich dôchodky nebudú rásť takým istým tempom ako v súčasnosti, ale môžeme hovoriť presne o krátení budúcich dôchodkov. Takto to je. Takto to je. Takže toto je ďalší problém, prečo máme problém vlastne s touto novelou. No a tretia vec, to je tá tak najviac diskutovaná, je tzv. rodičovský bonus. Rodičovský bonus viem, že trápil aj súčasnú koalíciu a nakoniec došlo k úprave tých odvodov na 1,5 %, ale v každom prípade treba povedať, že už pri 2,5 % bolo vyrátané, že by si to zo Sociálnej poisťovne len na prvý rok, len za prvý rok by si to vyžiadalo 550 mil. eur. Nechcem sa mýliť, do 600 mil. eur. Teraz je to asi nižšie číslo, keďže ten odvod je nižší, ale tiež som počúval odborníkov z plánu obnovy, pána Šeba, že ďalšími rokmi sa bude táto suma zvyšovať. A táto tzv. dôchodková reforma si dáva za cieľ a motiváciu udržateľnosť dôchodkového systému, no ale toto je v príkrom rozpore. Toto je v príkrom rozpore s tým, aký cieľ, aký cieľ si dala. Až sa ponúka také vysvetlenie, že budúci dôchodcovia zo svojich krátených dôchodkov sa majú poskladať na rodičovský bonus. Problém je v tom, že nie každý rodič má, respektíve nie každý dôchodca má dieťa. Nie každý dôchodca má dieťa. Sú seniori, ktorí buď deti nemajú, alebo sú seniori, ktorých deti pracujú v zahraničí, alebo sú seniori, ktorých deti sú zdravotne ťažko postihnuté. Tých sa ten rodičovský bonus vôbec nedotkne. Ale budú sa skladať, budú sa skladať presne na ten rodičovský bonus iným. Viete, čo je ešte zaujímavé? Že deti, ktoré takto prispejú svojim rodičom tými odvodmi, tak im sa budú dôchodky vyrátavať ako keby odvody neplatili. A teda na ich dôchodky tých detí sa budú tiež skladať všetci ostatní aj tí, ktorí napríklad deti nemajú. Preto považujeme ten dôchodkový, resp. rodičovský bonus za diskriminačný práve pre spomínané skupiny seniorov, ktoré sme uviedli. Ja si myslím, že férovejším riešením by bolo v ťažkej situácii dôchodcov poskytnúť im ten trinásty skutočný a spravodlivý dôchodok vo výške priemerného dôchodku, ktorý je v súčasnosti za mesiac august, myslím, 515 eur, 516, a v takom prípade by každý dôchodca bez ohľadu na to, či má, alebo nemá deti, dostal sumu vo výške 515 eur, tak si to rozdeľte na tých 12 mesiacov, čo by asi určite tých dôchodcov potešilo. A mrzí ma, mrzí ma, že takýto návrh zákona strana HLAS – sociálna demokracia predložila na tejto aktuálnej schôdzi, ale vládna koalícia ho zmietla zo stola, vôbec sa o tom nechcela baviť. A chcem pripomenúť, že 13. dôchodok vo výške priemerného dôchodku bol schválený zákonom tiež ešte v minulom volebnom období a tiež hlasmi hnutia SME RODINA, a napokon, keď hnutie SME RODINA prišlo do vlády, tak tá vláda a vládna koalícia ten 13. dôchodok zmenila, zrušila, zmenila na sociálnu dávku, na oveľa nižšiu. Však to už všetci vieme. Takže toto sú dôvody, pre ktoré ani my poslanci za stranu HLAS – sociálna demokracia nemôžeme podporiť túto tzv. dôchodkovú reformu. Bolo tu už správne povedané, že odmieta tieto zmeny aj Jednota dôchodcov Slovenska, tak nechápem, pre koho sa potom tie zmeny robia. Odmietajú to aj viaceré ekonomické autority a len vy, vy okyptená vládna koalícia, si to idete takto pretlačiť a schváliť. Je úplne evidentné, prečo je to predložené a je úplne evidentné, s koho pomocou to schválite. Schválite to, keďže proti je celá opozícia, aj teraz aktuálna opozícia, aj SaS, môžete to schváliť len so svojím novým koaličným partnerom a to teda stranou s pracovným názvom tarabovci, čiže s tromi ľuďmi okolo pána Tarabu. Takto to bude. Takto to zajtra dopadne. Len s týmito tromi ľuďmi. A pán Taraba môže vykrikovať do celého sveta, že nepodporuje túto vládnu koalíciu, ale toto už bude ixtý zákon na tejto schôdzi, kedy len vďaka hlasom pána poslanca Tarabu prejde, prejde vládny zákon, navyše takto nespravodlivý voči budúcim dôchodcom, voči dôchodcom, ktorí nemajú deti, respektíve zdravotne ťažko postihnuté deti a, samozrejme, aj voči všetkým dôchodcom, keďže sa tu ruší dôchodkový strop, a tým pádom aj vy svojimi hlasmi zariadite, aby dôchodcovia odchádzali do dôchodku priamo z fabrík. Priamo ich budete v sedemdesiatich rokoch raz brať z tých liniek umierajúcich a neužijú si svoj, svoju jeseň života. Nechápem tejto ironické úsmevy asi tri a pol človeka, ktorí tu sedia z OĽANO, ale takto to je. Ani ste sa len nepozreli na tú novelu. Ani ste sa len nepozreli, ale budete hlasovať, lebo je vám to jedno.